**Tiszavasvári Város Önkormányzata**

**Képviselő-testületének**

**412/2019. (XI.28.) Kt. számú**

**határozata**

**Tájékoztató az Ifjúsági Tábor 2019. évi üzemeltetéséről**

**(amely a 32/2019. (XI.28.) számú alapítói határozatnak minősül)**

Tiszavasvári Város Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 107.§-ban foglalt hatáskörében eljárva a „Tájékoztató az Ifjúsági Tábor 2019. évi üzemeltetéséről” szóló előterjesztéssel kapcsolatban az alábbi határozatot hozza:

A Képviselő-testület a TIVA-SZOLG Nonprofit Kft. tiszavasvári Ifjúsági Tábor üzemeltetéséről szóló 2019. évi tájékoztatóját a határozat 1. mellékletében szereplő tartalommal elfogadja.

Felkéri a polgármestert, hogy tájékoztassa a Kft. ügyvezetőjét a Képviselő-testület döntéséről,

Határidő: azonnal Felelős: Szőke Zoltán polgármester

Felkéri polgármestert, hogy kérje fel a TIVA-SZOLG Nonprofit Kft. ügyvezetőjét, hogy nyilatkozzon arról, hogy a beszámolóban szereplő fejlesztési célokból 2020. évben mit tud vállalni a Kft.

Határidő: 2020. február 29. Felelős: Szőke Zoltán polgármester

**Szőke Zoltán Ostorháziné dr. Kórik Zsuzsanna**

**polgármester jegyző**

412/2019.(XI.28.) Kt. sz. határozat melléklete

**Tiva-Szolg Nonprofit Kft.**

**4440 Tiszavasvári, Városháza tér 4.**

Tel/ Fax: 42/ 520 – 550

**Beszámoló**

**A Tiszavasvári Gólyahír Gyermek és Ifjúsági Tábor 2019. évi munkájáról**

Tisztelt Polgármester Úr!

Tisztelt Képviselő Testület!

Az előző évekhez hasonlóan, ez évben is január és február hónapban, a szállást igénylő táborhelyek gyakorlatilag lefoglalásra kerültek. Ezt követően már csak alacsony létszámú, 2-3 szobát igénybe vehető helyek maradtak, amelyekre a későbbiekben merült fel igény.

A szállást nem igénylő 1 napos rendezvényekre az igények későbbi időpontban jelentkeztek /(családi rendezvények, osztálytalálkozók…stb.).

A Kft dolgozói idén is elvégezték a tábor összes helyiségének takarítását, függönyök és sötétítő függönyök ablakokra történő felrakását, az ágyneműk (paplan, párna) átszellőztetését.

2019. május 17-én került sor az első tábori rendezvényre, majd ***a szezon 156 napon át tartott***, és 2019. október 19.-én fejeződött be.

***A szállással egybekötött táborozások május 25-én kezdődtek és augusztus 30-ig tartott***.

Ezek a tények azt jelzik, hogy továbbra is van igény a szállás nélküli táborhelyek igénybevételére, baráti, munkahelyi, családi összejövetelek céljából. Ezek egy része étkezéssel ellátottak, vagy önellátóak.

A hagyományoknak megfelelően, június hónapban 2 hétig az óvodásokat fogadtuk.

A különböző gyermek és diákcsoportok mellett, továbbra is jelentős igény van a fogyatékkal élő, hátrányos helyzetű környezetből érkezők részéről a tábor iránt.

*Hitéleti tábor* is lebonyolításra került, edelényi résztvevőkkel, a táborozók, és a vezetőik teljes megelégedésére.

Ebben az évben tovább erősödött a tábor iránti érdeklődés határon túlról.

A vendégéjszakák száma 2970

|  |  |  |
| --- | --- | --- |
| Bevételek | 2018(Eft) | 2019(Eft) |
| Étkezési díj bevétele | 9155 | 9450 |
| Szállásdíj bevétele | 5026 | 5156 |
| Tábor bérbeadás bevétele | 594 | 699 |
| Büfé bevétele | 466 | 607 |

A működéshez szükséges személyzetet a Kft dolgozói állományából biztosítottuk, ami hatékony munkaszervezéssel az óvodai ügyelet, és a szünidei étkeztetés mellett valósult meg.

Változás előző évhez képest, hogy a táborvezető nyugdíjazása miatt új kolléga látta el ezen feladatokat és az éjszakai őrzést külső szolgáltatóval végeztettük el.

A vendégek elmondása szerint a családias vendégszeretet, a házias ízek, az árnyas, hangulatos, virágos környezet és a tábor szomszédságában elterülő városi strand ideális hely pihenésre, kikapcsolódásra, szórakozásra, táborozásra.

Továbbra is korrekt, partneri a kapcsolat a szomszédságunkban lévő Városi Strandfürdő üzemeltetőivel.

2019-ben az önkormányzat bevezette az idegenforgalmi adót, melynek mértéke 300 ft/vendégéjszaka. Az adót a jogszabálynak megfelelően beszedtük, bevallottuk és megfizettük az önkormányzat részére.

2019. novemberében megtörtént a tábor téliesítése, vizesblokkok víztelenítése, fogyó és álló eszközök leltározása, kerti bútorok fedett helyre történő téli betárolása.

Jelenleg folyamatban van az őszi avar begyűjtése és elszállítása.

Nagy örömünkre szolgál, hogy már a jövő évre több lefoglalt táborunk van.

*Az üzemeltetés során felmerülő kisebb nagyobb hiányosságokat megszüntettük, - de folyamatosan gondot okoznak a régi, elavult szennyvíz vezetékek, amelyekbe belenőnek a fák gyökerei, és dugulást okoznak, illetve a villamos vezetékek szabványnak történő megfeleltetését el kell végeznünk. A 2020. évi szezon fő feladatai közé kell hogy tartozzon ezen hibák felszámolása .*

A jövőt illető fejlesztési célok megmaradtak az elmúlt évi beszámolóban megfogalmazottak szerint, mert azok megvalósítására forráshiány miatt nem került sor.

Ezek pedig a következőek:

* a régi, elavult vizesblokk korszerűsítése,
* a 12-es és a 13-as Faházak közé vizesblokk építése,
* a sport létesítmények további bővítése (kosárlabda pálya),
* a kőházak téliesítése,
* a Társalgó és a hosszú faház szigetelése,
* faházak festése, korszerűsítése

Az általunk meghatározott célkitűzéseket feltétlenül bővíteni szükséges, és figyelembe kell venni az új igényeket, - pályázati forrásból lehetőség szerint egy új táborrész, - kempinghely- kialakítását látnánk célszerűnek, amelyben 5-10 korszerű, modern apartman ház létesülne, kielégítve ezzel a néhány éjszakára városunkba érkezők igényeit. Helye: a volt lovas pálya.

Megítélésünk szerint nagyon jó döntés volt az önkormányzati cégek összevonása, tekintettel arra, hogy a tábor üzemeltetése során felmerülő nem kifejezetten szakipari munkát igénylő javítási, karbantartási feladatok ellátását cégen belül biztosítani tudjuk.

Tiszavasvári, 2019. november 12.

***dr. Groncsák Andrea s.k.***

 ügyvezető